P. Hrušovský, podpredseda NR SR: (2002-02-19):
Panie poslankyne, páni poslanci, pán poslanec Kandráč. Už je tu. Pán poslanec Kandráč. Pán poslanec Kandráč. Privítajme potleskom pána poslanca Kandráča. Nech sa páči, pán poslanec. Máte slovo. Nesadajte si. (Smiech.) P. Kandráč, poslanec: Vážený pán predsedajúci, vážený pán minister, vážené panie poslankyne, vážení páni poslanci. Dovoľte mi, aby som vás oboznámil so spoločnou správou výborov Národnej rady Slovenskej republiky o prerokovaní vládneho návrhu zákona o vede a technike, tlač 1251, vo výboroch Národnej rady Slovenskej republiky v druhom čítaní. Výbor Národnej rady Slovenskej republiky pre vzdelanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o prerokovaní uvedeného návrhu zákona. Po prvé. Národná rada Slovenskej republiky uznesením č.1782 z 12. decembra 2001 pridelila vládny návrh zákona o vede a technike, tlač 1251, na prerokovanie týmto výborom Národnej rady Slovenskej republiky: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady pre hospodárstvo, privatizáciu a podnikanie, Výboru Národnej rady Slovenskej republiky pre pôdohospodárstvo, Výboru Národnej rady Slovenskej republiky pre obranu a bezpečnosť a Výboru Národnej rady Slovenskej republiky pre vzdelanie, vedu, mládež a šport. Zároveň za gestorský výbor Národná rada určila Výbor Národnej rady Slovenskej republiky pre vzdelanie, vedu, mládež a šport a lehotu prerokovania vo výboroch do 22. januára 2002 a v gestorskom výbore do 24. januára 2002. Uvedené výbory prerokovali predmetný návrh zákona v určených lehotách. Po druhé. Iné výbory o návrhu zákona nerokovali. II - gestorský výbor konštatuje, že do začatia rokovania o návrhu zákona nedostal nijaké stanoviská od poslancov podané podľa § 75 ods. 2 zákona Národnej rady Slovenskej republiky o rokovacom poriadku Národnej rady Slovenskej republiky. III - k predmetnému návrhu zákona určené výbory Národnej rady Slovenskej republiky v prijatých uzneseniach zhodne odporúčajú Národnej rade Slovenskej republiky vládny návrh zákona o vede a techniky, tlač 1251, schváliť so zmenami a doplnkami, ktoré sú uvedené v spoločnej správe. Vážené panie poslankyne, poslanci, máte v laviciach spoločnú správu. Sú tam uvedené pozmeňujúce návrhy od 1 po 49, ktoré tu prednášať nebudem. A dovoľte mi, aby som sa dostal k záveru. O pozmeňujúcich a doplňujúcich návrhoch gestorský výbor odporúča hlasovať spoločne o bodoch 1 až 45 a tieto schváliť. Spoločne o bodoch 46 až 49 a tieto neschváliť. IV - gestorský výbor na základe stanovísk výborov k vládnemu návrhu zákona o vede a technike, tlač 1251, uvedených pod bodom III tejto správy a v stanoviskách poslancov vyjadrených v rozprave k tomuto návrhu zákona podľa § 79 ods. 4 písm. f) a § 83 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona o vede a technike, tlač 1251, v znení schválených pozmeňujúcich a doplňujúcich návrhov uvedených v tejto správe schváliť. Predmetná spoločná správa výborov Národnej rady Slovenskej republiky o vládnom návrhu zákona o vede a technike, tlač 1251a, bola schválená uznesením Výboru Národnej rady Slovenskej republiky pre vzdelanie, vedu, mládež a šport, gestorský výbor č.349 zo dňa 29. januára 2002. Pán predsedajúci, prosím, otvorte rozpravu.